પણ એ પહેલા દિવસે ટેબલ પર સજાવેલા વાનગીઓનો રસથાળ જોઈને સુધાબહેન તો ચકિત જ રહી ગયાં હતાં. પહેલી વાર રસોડામાં ગઈ હોવાથી સુમીએ ફાડા લાપસી બનાવી હતી. ના ના કહેતાં તેમણે ચોથી વાર લાપસી લીધી હતી. અચાનક એમનું ધ્યાન યોગેશભાઈની થાળી પર ગયું. એમની થાળીમાં લાપસી તો ખરી જ, પણ સાથોસાથ આખી થાળી વાનગીઓથી ભરેલી. એમણે તરત જ યોગેશભાઈને ટકોર કરી હતી – ‘ડાયાબિટીસ છે ને આ બધું…’ સુમીએ તેમને વચ્ચેથી જ અટકાવતાં કહ્યું – ‘મમ્મી, લાપસી સિવાયની બધી જ વાનગીઓ શુગર ફ્રી અને લૉ કૅલરીની છે.’ સાવ ગમારણ જેવી લાગતી સુમીના મોઢે આ શબ્દો સાંભળ્યા ત્યારે તો તેમને આશ્ચર્ય જ થયું હતું. સુમીએ હોમસાયન્સ કર્યું છે અને ‘ફૂડ એન્ડ ડાયેટ’ વિષયમાં પારિતોષિક પણ મેળવ્યું છે એની ખબર તો એમને બહુ મોડેથી પડી હતી. આમ ત્રણેય ટાઈમ ડાઈનિંગ ટેબલને હર્યુંભર્યું રાખનાર સુમી કદી રસોડામાં ગોંધાયેલી ન લાગે.